VII.  Monasterii S. Cassiani Carisiensis protectionem suscipit, possessionesque ac privilegia confirmat.   (Pisis, Jan. 16.) [MITTARELLI,  Annal. Camaldul.,  IV, App., 164.]
Author: Clemens III

CLEMENS episcopus, servus servorum Dei, dilectis filiis . . . . . abbati S. Cassiani de Parisio, ejusque fratribus, tam praesentibus quam futuris, regularem vitam professis in perpetuum.

Effectum justa postulantibus indulgere et vigor aequitatis et ordo exigit rationis, praesertim quando petentium voluntatem et pietas adjuvat et veritas non relinquit. Eapropter, dilecti in Domino filii, vestris justis postulationibus clementer annuimus, et monasterium S. Cassiani, in quo divino mancipati estis obsequio, felicis recordationis Lucii papae praedecessoris nostri vestigiis inhaerentes, sub beati Petri et nostra protectione suscipimus et praesentis scripti patrocinio communimus, statuentes ut quascunque possessiones, quaecunque bona idem monasterium juste et canonice possidet, aut in futurum concessione pontificum, largitione regum vel principum, oblatione fidelium, seu justis aliis modis, praestante Domino, poterit adipisci, firma vobis vestrisque successoribus et illibata permaneant, imprimis siquidem statuentes ut ordo monasticus, qui secundum Deum et beati Benedicti Regulam in eodem loco institutus esse dignoscitur, perpetuis ibidem temporibus inviolabiliter observetur. Possessionum autem nomina propriis duximus exprimenda vocabulis. Villam de Carisio cum curte et districto et omnibus pertinentiis ejus cum flumine Regulo; ecclesiam S. Michaelis de Monte-ruttulo cum omnibus quae habet et possidet; omnia quae habetis in castello de Pezole; ecclesiam S. Cerbonii cum omnibus quae habetis in villa et curte de Applano; jus quod habetis in ecclesia S. Donati cum omnibus quae ad ipsam pertinere noscuntur; omnia quae habetis in Rocca, et in curte de Valli; jus quod habetis in ecclesia S. Justi; quaecunque habetis in curte de Alliga, et in curte et districto de Folliano, et in podio de Monte Tusculi, et in curte de Aletreta cum ecclesia S. Andreae, et omnibus quae habetis in eadem villa; ecclesiam S. Pontiani cum podio, villa et curte ejusdem; quae habetis in curte de Legul et in curte de Fognano, et in curte de castello Falfi; ecclesiam S. Petri de Libiano; ecclesiam S. Mariae de Griciano cum omnibus quae habetis in Griciano et curte ejus; omnia quae habetis in curte de monte Cuccari, et curte de Monticlo, et in curte de Pava, in curte de Casanova, et in villa de Padule et in curte de Camuliano, et in curte de Palaja, et in curte de Montezano; omnia quae habetis in curte de Gavorano; ecclesiam S. Andreae de Ravi cum omnibus quae habet et possidet; quaecunque ad vos pertinent in eadem curte de Ravi; ecclesiam S. Germani cum omnibus quae possidet, quae est sita in curte de Colle majori; quaecunque habetis in curte et districto de Buriano; omnia quae habetis in curte de Cumulo et in curte de Ceole; decimas praeterea omnium terrarum, quas in Lucan. Pisan. et Vulterran. episcopatibus habere noscimini, sicut a bonae memoriae Joanne Lucano, Azo Pisano, Gunfredo Vullaterrano episcopis vobis concessae sunt, et eas pacifice possidetis. Liceat quoque vobis clericos et laicos, liberos et absolutos e saeculo fugientes ad conversionem recipere, et eos sine contradictione qualibet in vestro collegio retinere. Prohibemus autem ne ulli fratrum vestrorum post factam in eodem loco professionem fas sit absque abbatis sui licentia de claustro vestro, nisi arctioris religionis obtentu discedere; discedentem vero absque communi litterarum cautione nullus audeat . . . . . Porro cum generale interdictum terrae fuerit, liceat vobis, januis clausis, non pulsatis campanis, exclusis excommunicatis et interdictis, suppressa voce divina officia celebrare, . . . . . etc. Statuimus insuper, ut infra fines parochiarum vestrarum absque assensu episcopi dioecesani nullus ecclesiam vel oratorium de novo aedificare praesumat . . . . . etc, monasterii vestri liberam esse concedimus . . . . . eorum qui se illic sepeliri deliberaverint devotioni et extremae voluntati, nisi forte excommunicati vel interdicti sint, nullus obsistat, salva tamen justitia illarum ecclesiarum, a quibus mortuorum corpora assumuntur. Obeunte vero te nunc ejusdem loci abbate, vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu, vel fratrum major pars consilii sanioris secundum Dei timorem et beati Benedicti Regulam providerint eligendum. Decernimus ergo ut, etc.Ego Melior presb. card. SS. Joannis et Pauli tit. Ego Clemens catholicae Ecclesiae episcopus. Ego Theobaldus Ostiensis et Velletrensis episcopus. Ego Laborans presb. card. S. Mariae trans Tiberim tit. Calixti. Pammachii. Ego Hyacinthus diac. card. S. Mariae in Cosmedin. Ego Gratianus SS. Cosmae et Damiani diac. card. Ego Octavianus SS. Sergii et Bacchi diac. card. Ego Petrus S. Nicolai in Carcere Tulliano diac. card. Ego Radulfus S. Georgii ad Velum Aureum diac. card. Datum Pisis, per manum Moysis Lateranensis canonici vicem agentis cancellarii, XVII Kal. Februarii, indictione VI, Incarnat. Dominicae anno 1187, pontificatus vero domini Clementis III anno primo.